
AURREKARIAK
Maiatzaren 13ko 115/2020 Foru Aginduak irizpen honen xede den proiektua egiteko prozedura hasi zuen.
Prozedura hasi aurretik, Arabako Ehiza Lurralde Kontseiluak 2020ko otsailaren 20an bilera egin zuen, besteak beste, 2020-2021 denboraldirako Ehizaren Foru Aginduari buruzko informazioa emateko. Espedientean, dagokion akta ageri da.
Maiatzaren 14ko 120/2020 Foru Aginduak aldez aurretik onartu zuen proiektua.
Nekazaritzako Idazkaritza Teknikoaren Zerbitzuaren 2020ko ekainaren 9ko memorian, adierazi da proiektua Arabako Foru Aldundiaren webgunean argitaratu zela ekainaren 1ean, bai eta herritarrei haren edukiari buruzko entzunaldia eman zitzaiela ere, zortzi egunez.
Gainerakoan, Nekazaritza Zuzendaritzak bidalitako dokumentazioaren artean, Nekazaritzako Idazkaritza Teknikoaren 2020ko maiatzaren 14ko proiektuaren genero-eraginari buruzko txostena dago, eta bertan ondorioztatzen da «ez dela bidezkoa» araudi horren genero-azterketa egitea; Berdintasun, Lankidetza eta Kulturartekotasun Zerbitzuaren 2020ko maiatzaren 18ko proiektuaren genero-eraginaren ebaluazioari buruzko oharretan –zerbitzu horrek sinatu zituen aurreko txostenaren ondorioak− egiaztatu da hizkuntzaren erabilera ez-sexista. Proiektua idaztean, honako hau proposatu du: ehizan aritzen diren pertsonei buruzko datuak sexuaren arabera biltzea. Nekazaritzako Idazkaritza Teknikoaren 2020ko ekainaren 9ko arau-eraginari buruzko txostena ere ageri da. Txosten horrek, proiektuaren egokitasuna, motibazio teknikoa eta analisi juridikoa aztertzeaz gain, aurrekontuan duen eraginari buruz ondorioztatzen du proiektuak ez diola kargarik eragiten Arabako Foru Aldundiari.

GOGOETA JURIDIKOAK
LEHENENGOA.- Aholku Batzordearen eskumena.
Aholku Batzordearen eskumena irizpen hau emateko Foru Gobernu Kontseiluaren martxoaren 30eko 40/1999 Foru Dekretuaren bidez onetsitako Araudi Organikoaren 3.1.b) artikuluak jasotzen du- Artikulu horretan ezartzen denez, Batzorde honen nahitaezko irizpen ez-loteslearen mendean jartzen ditu «lurralde historikoaren eskumen esklusiboko gaiak arautzen dituzten foru-arauak edo Euskal Autonomia Erkidegoko legeak betearazteko ematen diren erregelamenduzko xedapenen proiektuak, horien araudi bidezko garapena lurralde historikoari dagozkion gaietan».
BIGARRENA.- Proiektuan dagoen arauaren alderdi formalak.
a) Eskumena.
Honako irizpen honen xede den proiektuak proposatzen du aurreko urteetan ehiza-ekitaldi bakoitza arautzen duen debekualdiei buruzko foru aginduaren barruan urtero onartu diren edukiak mugarik gabe onartzea, proiektuaren hitzaurrean adierazten den bezala, «ehiza-ekitaldietan funtsezko aldaketarik ez duten gaiak direlako».
Oro har, aztergai darabilgun araudiak Eusko Legebiltzarraren Ehizari buruzko martxoaren 17ko 2/2011 Legearen 34-42 artikuluak arautzen duen ehiza jarduerari eta, zehazkiago esanda, ehiza-modalitateei lotutako alderdiak arautuko ditu.
Ehiza-modalitateei dagokienez, 2/2011 Legearen 41. artikuluak dioenez, «foru erakundeek araudi bidez arautuko dute oro har baimendutako ehiza-modalitate bakoitzaren jarduna».
Beste alde batetik, Ehizari buruzko Foru Arauaren 30. artikuluak, hauxe ezartzen du lehen atalean: «Foru Aldundiko sail eskudunak arautuko du, Ehizari buruzko Urteko Foru Aginduaren bidez, oro har baimendutako ehiza-modalitate bakoitzaren jarduna»; bigarren atalean, berriz, hauxe gaineratzen du: «usoak eta birigarroak ohiko pasaguneetan ehizatzea, usoak zinbela erabiliz ehizatzea, orkatza bakarkako zelatan ehizatzea eta ehiza egiteko balia daitezkeen beste modalitate batzuk berariaz arautu ahalko ditu foru aldundiaren sail eskudunak».
Aurreko arauei erreparaturik, ondoriozta daiteke Nekazaritzako diputatuak, Arabako Foru Aldundiaren Antolamenduari, Funtzionamenduari eta Araubide Juridikoari buruzko abenduaren 18ko 52/1992 Foru Arauaren 40.11 artikuluak bere sailari dagozkion gaietan arautzeko ahala baliatzeko eskumenaren esleipen orokorraren esparruan, berariazko gaikuntza duela proiektua osatzen duen erregelamenduzko araudia oro har onartzeko.
b) Arauketa onaren printzipioak.
Herri Administrazioetako Administrazio Prozedura Erkidearen urriaren 1eko 39/2015 Legearen 129. artikuluak honako hau ezartzen du:
«Legegintza-ekimena eta erregelamenduak egiteko ahala baliatzean, administrazio publikoek printzipio hauen arabera jokatu behar dute: premia, eraginkortasuna, proportzionaltasuna, segurtasun juridikoa, gardentasuna eta eragingarritasuna. Zioen azalpenean edo atarikoan –lege-aurreproiektua den edo erregelamendu-proiektua den– behar bezala justifikatu beharko da printzipio horiei lotzen zaiela».
Gauza bera ondorioztatzen da 16.2.e) artikuluan, Foru Gobernuaren Kontseiluaren maiatzaren 23ko 29/2017 Foru Dekretuaren 3. artikuluari lotuta. Foru dekretu horren bidez, izaera orokorreko xedapenak prestatzeko prozedura onartu zen. 
Bada, gai horri dagokionez, proiektuaren hitzaurreak honako hau besterik ez du adierazten: «azaldutako aurrekarietan behar bezala justifikatu da Araban ehiza-modalitate jakin batzuen arauketa behar dela, eta gainera, araugintza jarduera proportzionatua da, lortu nahi den helburua lortzeko ezinbestekoa den gutxienekora mugatzen baita». Adierazpen horrek, era nabarmenean, ez ditu betetzen aurreko lege-aurreikuspenak.
Proiektuaren hitzaurrean esaten ez bada ere, premia eta eraginkortasun printzipioei dagokienez, aurrerago aztertuko den bezala, proposatutako arauketak Eusko Legebiltzarraren martxoaren 17ko 2/2011 Legeak Ehizari buruzkoak, emandako zenbait xedapen betetzen ditu; horien bidez, foru erakundeen arauzko esparrua aipatzen da gai batzuk arautu edo garatzerakoan, hala nola ehiza modalitateak (41. artikulua), seinaleztapena (49. artikulua) edo segurtasuna (50. artikulua); esan beharra dago aurrekoen erregelamendu bidezko garapena beharrezko baldintza dela ehizan jarduteko.
Segurtasun juridikoaren printzipioari dagokionez, aurreko lerroaldean esandakoaz gain, esan behar da proiektuak indarraldi mugagabea eta orokorra izatea proposatzeak, debekualdien urteko agindua alde batera utzita (orain arte, debekualdien aginduaren xedea osatzen zuten gaien arauketa jasotzen zen agindu horretan), badakarrela araudiaren beraren egonkortasuna, aurreikusgarritasuna eta ziurtasuna, eta, beraz, segurtasun juridikoaren printzipioa areago bermatzea.
Hala eta guztiz ere, proiektuak erregulazio onaren printzipioetara egokitzeko gutxieneko justifikazio nahikorik ez izatea eta APELen 129.1 artikuluak ezarritako gardentasun-printzipioa ez betetzeaz gainera, ez dio men egiten gardentasunaren printzipioari,  printzipio hori APELen 129.5 artikuluak ezarritako baldintzetan.
Azken batean, gure iritziz, proiektuaren hitzaurrea osatu beharko da, halako eran, non erregulazio onaren printzipioak bete beharko dituen, nahikotasunez eta modu bereizian, APELen 129. artikuluak dakartzan baldintzetan.
c) Prozedura.
i) Epeak etetea.
Martxoaren 14ko 463/2020 Errege Dekretuaren bidez COVID-19k eragindako osasun krisia kudeatzeko deklaratutako alarma-egoera indarrean dagoen bitartean proiektua erregelamenduzko arau gisa onartzeko prozedurari hasiera emateak ez du urratzen hirugarren xedapen gehigarrian ezarritakoa. Xedapen horrek sektore publikoko erakundeen prozedurak izapidetzeko epeak etetea erabaki zuen.
Administrazio epeak eteteak ez du esan nahi egunak baliogabeak direnik (ildo horretakoa da Justiziako ministroaren 2020ko apirilaren 13ko Ebazpena, zeinaren bidez justizia zerbitzu publikoaren prestazioa apirilaren 10eko 487/2020 Errege Dekretura egokitzen baita), eta, beraz, administrazio-epeak etetea eta administrazio jardueraren baliozkotasuna bateragarriak dira.
Espedientean jasota dagoen Nekazaritzako Idazkaritza Teknikoaren Zerbitzuaren 2020ko ekainaren 9ko memoriatik ondorioztatzen denez, prozedura bideratzean hirugarren interesdunen aurrean irekitzen den epe garrantzitsu bakarra 
–entzunaldiaren eta jendaurreko informazioaren izapideari dagokiona– joan den ekainaren 1ean hasi zen, hau da, administrazio epeak indarrik gabe geratu zirenean, maiatzaren 22ko 537/2020 Errege Dekretuak, COVID-19k eragindako osasun krisia kudeatzeko alarma egoera deklaratzen duen martxoaren 14ko 463/2020 Errege Dekretuak aitortutako alarma egoera luzatzen duenak, ezarritakoari jarraiki.
ii) Urteko Araugintza Plana.
29/2017 Foru Dekretuaren 4. artikuluak ondokoa xedatzen du:
1. Urtero, azken hiruhilekoan, Arabako Foru Aldundiak araugintza plana onartuko du eta aditzera emango du. Hurrengo urteko ekitaldian onartzeko proposatu nahi dituen foru araugintzako ekimenak eta orokorreko izaerakoak jasoko ditu plan horretan.
2. Organo eskudunak urteko araugintza planean ageri ez den araugintzako proposamenen bat aurkezten badu onartzeko, arau horren premia edo presa justifikatu beharko da izaera orokorreko xedapen hori egiteko prozedura abiarazten duen ebazpenean.
Bada, nahiz eta araudi horren urteko onarpena, orain arte debekualdiei buruzko foru aginduari lotutakoa, guztiz aurreikus zitekeen, aurreko urteetan gertatu den bezala, Aholku Batzorde honen irizpenpean jarri den ekimena aurten ere ez da jaso Arabako Foru Aldundiaren 2020ko ekitaldiko Urteko Araugintza Planean (Foru Gobernuaren Kontseiluaren abenduaren 27ko 824/2019 Erabakiaren bidez onartu zen).
Aurrekoari interes publikoaren gaineko aipamen labur hau gehitu behar zaio: «ehiza araudia 2020an debekualdi erdia –abuztuaren 15erako aurreikusten da− ireki aurretik onartuta eta argitaratuta izateko interes publikoa, xedapen orokorrak onartzeko prozedura luzea dela eta». Prozedura 115/2020 Foru Aginduan jasotzen da, ez Urteko Araugintza Planaren ondorioetarako, baizik eta jendaurreko informazioaren epearen murrizketaren ondorioetarako −aurrerago jardungo dugu auzi horretaz− 29/2017 Foru Dekretuaren 4.2 artikuluak ezarritakoa ez baita betetzen.
Ondorioz, onartu nahi den araudia Urteko Araugintza Planean jaso ez izanak eta hura onartzeko prozedurari hasiera eman dion ebazpenak hura onartzeko beharra eta premia ez justifikatzeak 29/2017 Foru Dekretuaren 4. artikuluak xedatutakoa urratzen du.
iii) Aurretiazko kontsulta publikoa.
Jarraitutako prozeduran, aurreko bi urteetan bezala, aurretiko kontsulta publikoaren izapidea alde batera utzi da, baina 115/2020 Foru Aginduak, prozedurari hasiera eman dionak, honela justifikatu nahi du: proiektuak «ebazpen bakar batean bildu nahi ditu Arabako Lurralde Historikoko ehizari buruzko alderdiak, zenbait denboralditan aldaketarik izan ez dutenak eta aurreko denboraldietan ehiza arautzen zuten Foru Aginduetan jaso direnak; alderdi horiek informazio publikoaren izapidea bete zuten, eta hala beteko du, bestalde, prozedura hau hasarazi duen Foru Aginduak».
Bada, 115/2020 Foru Aginduan esaten denaren aurka, nekez dei dakioke arauzko «bilketa» aldi baterakoak izateagatik indarrean ez dauden xedapenetatik datozen edukien kopia partzialari, hala nola aurreko denboraldietako debekualdiei buruzko foru-aginduei. Bestalde, proiektuan dagoen araua jendaurreko informazioaren izapideari lotzeak ez du aldez aurreko kontsultaren bidegabeko hutsa zuzentzen, 20/2017 Foru Dekretuak izapide biak, oro har, aldi berean eskatzen dituen unetik.
Azken batean, ez da justifikatu 29/2017 Foru Dekretuaren 10. artikuluak ezarritako inongo inguruabarrik aurretiazko kontsulta publikoaren izapidetik salbuesteko; hori dela eta, kontsulta publikoaren izapidea ez betetzeak 29/2017 Foru Dekretu beraren 9. Artikulua urratzen du.
iv) Entzunaldia eta informazio publikoa.
Nekazaritzako Idazkaritza Teknikoaren 2020ko ekainaren 9ko memoriak aditzera ematen du herritarrei entzunaldia eman zaiela proiektuaren edukiari buruz, zortzi eguneko epean, Arabako Foru Aldundiaren web-orrian argitaratu zenetik zenbatzen hasita, eta ez dela alegaziorik aurkeztu.
115/2020 Foru Aginduak jendaurreko informazioaren epea hamabost egunetik zortzira murrizteko arrazoia justifikatu nahi du –murrizketa hori aurreko denboraldiko debekualdien agindua izapidetzean ere egin zen–, proposatutako araudia denboraldia hasi aurretik (abuztuaren 15a baino lehen) indarrean egon behar delako eta, gainera, «xedapen orokorrak onartzeko prozedura oso luzea delako». Arrazoi horiek, horrela adierazita, guztiz ezagunak diren inguruabarrak direnez gero, behintzat, aurreko urteko kanpainaren amaieratik ezagunak eta, ondorioz, aurreikus daitezkeenak, ez dakar inolako zuribiderik informazio publikoaren epearen murrizketa justifikatzeko, eta, beraz, 20/2017 Foru Dekretuaren 13.3 artikuluak xedatutakoa urratu egiten du.
v) Beste izapide batzuk.
Arestian esan bezala, espedientean agertzen dira arautze eraginari eta generoaren araberako eraginaren aurretiazko ebaluazioari buruzko txostenak, Nekazaritzako Idazkaritza Teknikoaren 2020ko ekainaren 9koak eta maiatzaren 14koak, hurrenez hurren, bai eta Berdintasun Zerbitzuaren aldeko oharrak, 2020ko maiatzaren 18koak. Dokumentu horiek guztiak 29/2017 Foru Dekretuaren 14. artikuluan jasota daude.
Proiektua aldez aurretik onartu baino lehen, kontsulta egin zaio Arabako Ehizaren Lurralde Kontseiluari. Kontsulta hori nahitaezkoa da «ehiza jarduerari eragiten dioten gai orokorrei dagokienez», Arabako Lurralde Historikoko Ehizari buruzko Foru Arauaren 33.1 artikuluak ezartzen duenari jarraiki.
HIRUGARRENA.- Proiektuan dagoen erregelamenduzko arauak baliatzen dituen eskumen tituluak.
Irizpenaren xede den proiektuak, hura gaitzen duen Foru Arauak bezala, hau da, ekainaren 14ko 8/2004 Foru Arauak, Arabako Lurralde Historikoko Ehizari buruzkoak, Arabako Lurralde Historikoaren eskumena baliatzen du «EAEko erakunde erkideek emandako arauak garatu eta betearazteko», «arrantza kontinentalaren eta ehizaren aberastasuna ustiatzeko araubidearen arloan» (Lurralde Historikoen Legearen 7.b].3 artikulua).
LAUGARRENA.- Poriektuaren edukia.
Erregelamenduzko arau proiektua bi artikuluk eta azken xedapen batek osatzen dute.
Lehenengo artikuluak Arabako Lurralde Historikoko ehiza modalitateak arautzen dituen araudi orokorra onartzen du. Araudi hori proiektuaren bost eranskinetan egituratuta dago, eta ondoko edukia dauka:
· I. eranskina, «Neurri orokorrei» buruzkoa; bederatzi artikuluk osatzen dute eta, horietan, ondokoak ezartzen dira: neurri orokorrak (1. artikulua), ehiza xeheko modalitateak (2. artikulua), ehiza larria (3. artikulua), ehiza larriko uxaldiak (4. artikulua), bakarkako ehiza larria (5. artikulua), ehiza faunaren babes orokorra (6. artikulua), baimendutako bitartekoak (7. artikulua), segurtasun eta babes neurriak (8. artikulua) eta txakurren aisialdiko guneak (9. artikulua).
· II. eranskina, «Uso migratzaileak eta birigarroak ohiko pasaguneetan ehizatzeko baldintza berariazkoak» arautzen dituena; bost artikuluk osatzen dute eta, horietan, ondokoak ezartzen dira: xedapen orokorrak (1. artikulua), ehiza postu eta zelatetxolentzako arau erkideak (2. artikulua), usoak eta birigarroak ehizatzeko zelatetxolak Arabako Errioxan, “hegan” ehizatzekoak (3. artikulua), zelatetxolei buruzko arau berariazkoak (4. artikulua) eta ehiza postu eta zelatetxolei buruzko baimenak eta aldaketak (5. artikulua).
· III. eranksina, «Basurdea (Sus scrofa) ehizatzeko baldintza berariazkoei» buruzkoa; lau artikuluk osatzen dute eta, horietan, ondokoak ezartzen dira: ehizatzeko epe baliodunak (1. artikulua), ehizatu daitezkeen aleak (2. artikulua), tiro egiteko arauak (3. artikulua) eta ehiza modalitateak (4. artikulua).
· IV. eranskina, «Oreina (Cervus elaphus) ehizatzeko baldintza berariazkoak» ezartzen dituena; zortzi artikuluk osatzen dute eta, horietan, ondokoak xedatzen dira: eremua (1. artikulua), epe balioduna (2. artikulua), ehizatu daitezkeen aleak (3. artikulua), tiro egiteko arauak (4. artikulua), kupoak eta aleak (5. artikulua), ehiza modalitateak (6. artikulua), harrapaketen jakinarazpena (7. artikulua) eta aldaaketa (8. artikulua).
· V. eranskina, «Orkatza (Capreolus capreolus) ehizatzeko baldintza berariazkoak» arautzen dituena; sei artikuluk osatzen dute eta, horietan, ondokoak ezartzen dira: ehizatu daitezkeen aleak (1. artikulua), orkatza zeinahi modalitatetan ehizatzeko baimenen banaketa (2. artikulua), ehiza modalitateak (3. artikulua), berariazko araudi osagarria bakarkako ehizan aritzeko (4. artikulua), berariazko araudi osagarria uxaldian aritzeko (5. artikulua) eta fitxa biometrikoa (6. artikulua).
Bigarren artikuluak 11. artikulu berria gehitu dio otsailaren 4ko 55/2013 Foru Aginduari. Foru horren bidez, Araban hegazti harraparien bidezko ehizaren arauketa onartzen da.
Azken xedapenean, araua ALHAOn argitaratu eta hurrengo egunean sartuko dela indarrean ezartzen da.
BOSGARRENA.- Proiektuaren azterketa.
1. Arestian esan denez, proiektuaren xedea da aurreko urteetan ehiza denboraldi bakoitza arautzeko debekualdiei buruzko foru-aginduaren barruan urtero onartu diren alderdiak mugarik gabe onartzea. Alderdi horiek, funtsean, Eusko Legebiltzarraren Ehizari buruzko martxoaren 17ko 2/2011 Legearen V. tituluko 34-42 artikuluetan arautzen den ehiza jardunari dagozkio eta, zehazkiago esanda, ehiza modalitateei.
Halaber, esan da ehiza modalitateak arautzeko, 2/2011 Legearen 41. artikuluak foru erakundeek onartzen duten arauzko garapenera jotzen duela eta, bestetik, Ehizari buruzko Foru Arauaren 30. artikuluak diputatu eskumenduna gaitzen duela, gaur egun, Nekazaritzako diputatua.
Aurrekoari esker ondoriozta daiteke, ikuspegi orokor batetik, proiektua osatzen duen araudia lege erreserbaren eta arau hierarkiaren printzipioei atxikitako mugen barruan dagoela.
Beste alde batetik, proiektua osatzen duten arauak mugarik gabe onartzeak, eta, beraz, debekualdiei buruzko foru aginduaren urteko erregulaziotik kanpo onartzeak, −arau hori, bere izaeragatik, ekitaldi bakoitzaren berariazko inguruabarretara moldatzen da− berez gomendagarria izateaz gain segurtasun juridikoaren printzipioaren ikuspegitik, lehen ikusitakoaren arabera, gure lurralde eremuko ehiza arautzen duen Legeak eta Foru Arauak horri buruz ezarritakoa errespetatzen du.
2. Ehiza modalitateei buruz esandakoaz gain, Ehizari buruzko Legean jasotako alderdi zehatzak garatze aldera, proiektuak foru erakundeek egindako berariazko deiak betetzen ditu, ehiza jardueraren alderdi oso zehatzei dagokienez, hala nola uxaldien  tiro lerroen eta postuen seinaleztapenari dagokienez (Legearen 49. artikulua) edo ehiza jardueraren segurtasuna (50. artikulua), edo betebehar formalak ezartzen ditu, hala nola harrapaketa agiriak eta ehiza jarraipenaren urteko planak igortzeko epea, edo ehiza barrutien matrikula tasa ordaintzeko epea, edo ehiza larriko harrapaketen zigilua (proiektuaren I. eranskinaren 1.3 eta 3.5 artikuluak); harrapaketen jakinarazpena (IV. eranskinaren 4. artikulua), edo zigiluen gordekinak eta fitxa biometrikoa bidaltzeko epea ( V. eranskinaren 2 eta 6. artikuluak).
3. Ehizaren Lurralde Kontseiluak 2020ko otsailaren 20an egindako bileran aurreratu zen bezala (haren akta espedientean jasota dago), I. eranskinaren 9. artikuluan, ehiza-lurren ikuspegitik, «txakurren aisialdiko gunea» ezarri eta arautzen da elementu berritzaile gisa, «ehiza txakurrak trebatzeko eta ehiza jardueretan aritzeko eremuez» diharduen Ehizari buruzko Legearen 20. artikuluan oinarrituta eta bertan ezarritako mugen barruan.
Proiektuaren beste berritasun bat, usoaren ehizari dagokionez, zelatetxoletan usoentzako apeu edo abatak erabiltzeko baimena da ( II. eranskinaren 2.5 artikulua). Ehizaren Legearen 39.4 artikuluak babesten duen arautze hori Ehizaren Lurralde Kontseiluaren bileran ere aurreratu zen.
4. Gainerakoan, proiektua osatzen duten gainontzeko manuei dagokienez, ez da ikusi ez Legearen ez Ehizari buruzko Foru Arauaren xedapenik urratu denik.
ONDORIOA
1. Arabako Foru Administrazioko Aholku Batzordeak Foru aginduaren proiektuari buruzko irizpena eman behar du.
2. Alderdi formalei eta prozedurakoei dagokienez, proiektuaren izapidetzeak urratu egin du Administrazio Publikoen Administrazio Prozedura Erkidearen urriaren 1eko 39/2015 Legearen 127. artikulutik 133.era xedatzen dena, bai eta Foru Gobernu Kontseiluaren maiatzaren 23ko 29/2017 Foru Dekretuaren bidez onartutako xedapen orokorrak egiteko prozedura ere, erregulazio onaren, araugintzako plangintzaren eta entzunaldiaren eta jendaurreko informazioaren printzipioei dagokienez, aurreko bigarren gogoeta juridikoari dagozkion ataletan adierazi den moduan.
3. Funtsari buruzko edukiei dagokienez, foru aginduaren proiektua ordenamendu juridikoari egokitzen zaio.


